Αποσύρθηκε από την υφυπουργό Οικονομικών, Κατερίνα Παπανάτσιου, διάταξη τροπολογίας που προέβλεπε εξαίρεση από το ανώτατο όριο αποδοχών (4.631 ευρώ) για τους προέδρους, διευθύνοντες συμβούλους ή εντεταλμένους συμβούλους των δημοσίων επιχειρήσεων και των θυγατρικών τους, των οποίων οι μετοχές έχουν μεταβιβαστεί στη Ελληνική Εταιρεία Συμμετοχών και Περιουσίας ΑΕ, που είτε απασχολούν περισσότερους από 3.000 εργαζόμενους είτε ο κύκλος εργασιών τους υπερβαίνει τα 100 εκατομμύρια ευρώ.

Η διάταξη προέβλεπε επί της ουσίας αυξήσεις έως και 60% στα συγκεκριμένα στελέχη των ΔΕΚΟ.

Η υφυπουργός, επισήμως δήλωσε πως «δεν είμαστε ευχαριστημένοι με τη διατύπωση», ωστόσο, σημειώνεται ότι η απόφαση για απόσυρσή της έρχεται και στον απόηχο δριμείας κριτικής, κυρίως λόγω της χρονικής συγκυρίας.

«Είναι ντροπή αυτές τις ημέρες να φέρνετε αυξήσεις για τα στελέχη σας στις ΔΕΚΟ» σχολίασε ο βουλευτής της ΝΔ Χρήστος Δήμας, απευθυνόμενος στην κυβέρνηση.

«Είναι μια τροπολογία ντροπής, που η κυβέρνηση ολόκληρη ασχολήθηκε τη δεύτερη ημέρα του εθνικού πένθους για να αυξήσει τον μισθό προέδρων και διευθυνόντων συμβούλων κρατικών υπηρεσιών που η ίδια έχει διορίσει. Και ξέρετε γιατί; Γιατί, όπως λέει η εισηγητική έκθεση, "σκοπός της προτεινόμενης αλλαγής είναι η παροχή κινήτρων, ώστε τα στελέχη αυτά να επιδιώκουν με όλες τις δυνάμεις τους την επίτευξη των τιθέμενων στόχων». Ο δάσκαλος στο χωριό ή το παιδί των ΜΑΤ ή της ομάδας ΔΙΑΣ των 700 ευρώ ή ο πυροσβέστης που καίγεται στις πυρκαγιές, τι θα πει μετά από αυτή, την τεκμηρίωση; παρατήρησε ο βουλευτής της Δημοκρατικής Συμπαράταξης Γιάννης Μανιάτης.

«Η κυβέρνηση, με τροπολογία της τελευταίας στιγμής, δίνει προκλητικές αυξήσεις στα διευθυντικά στελέχη των ΔΕΚΟ για να εφαρμόζουν την αντιλαϊκή πολιτική, τη στιγμή που τα λαϊκά στρώματα στερούνται στοιχειώδεις υποδομές για την ασφάλεια ακόμη και της ζωής τους. Η κυβέρνηση ΣΥΡΙΖΑ-ΑΝΕΛ σπάει το ένα μετά το άλλο τα ρεκόρ ξετσιπωσιάς» υπογραμμίζει το Γραφείο Τύπου του ΚΚΕ.